कहां नेहरूजी, अटलजी और कहां आज के राजनेताओं की भाषा
Political Leaders Language; Supreme Court on Hate Speech by Leaders: Atal Bihari Vajpayee and Jawaharlal Nehru नेताओं की भाषा कैसी हो? सुप्रीम कोर्ट भी हतप्रभ है लेकिन इन नेताओं को कोई फ़र्क़ नहीं पड़ता। कोर्ट ने पंडित नेहरू और अटलजी के भाषणों का उदाहरण भी दिया
नेताओं की भाषा कैसी हो? सुप्रीम कोर्ट भी हतप्रभ है लेकिन इन नेताओं को कोई फ़र्क़ नहीं पड़ता। कोर्ट ने पंडित नेहरू और अटलजी के भाषणों का उदाहरण भी दिया। कहा- एक वे नेता थे जिनके भाषण सुनने लोग दूर- दूर से आते थे। विपक्षी नेता भी चुपके से सभाओं में उन्हें सुनने आया करते थे और दूसरी तरफ़ आज के नेता हैं।
इनकी हेट स्पीच ख़त्म होने का नाम ही नहीं ले रही है। कोर्ट का कहना है कि राजनीति से धर्म को अलग कर दिया जाए तो इस तरह की हेट स्पीच अपने आप ख़त्म हो जाएँगी।
हालाँकि हिंदुस्तान में धर्म कई तरह के होते हैं। पुत्र का पिता के प्रति पितृ धर्म, परिवार के मुखिया का परिवार के प्रति धर्म, पत्नी और पति का एक-दूसरे के प्रति धर्म आदि। लेकिन कोर्ट ने जो धर्म कहा है उसका मतलब रिलीजन से है।
हमारे शास्त्रों में तो इस धर्म यानी रिलीजन के भी विस्तृत, लेकिन बहुत ही सरल- सहज मायने हैं। धार्यते इति धर्म:। मतलब जो धारण किया जा सके, वही धर्म है। फिर हमारे नेता क्यों लड़ते - फिरते हैं? मैं मुसलमान, तू हिन्दू। वो ईसाई, वो सिख और जाने क्या- क्या?
दरअसल सारा खेल वोटों का है। जब तक वोट की राजनीति है, तब तक ये मेरा धर्म, वो तेरा धर्म। ये मेरा सम्प्रदाय, वो तेरा। … और फिर जातियाँ आ जाती हैं। कोई ऊँची, कोई नीची। कोई बीच की। आख़िर इतने टुकड़े क्यों? आख़िर समूह या समग्र में किसी का विश्वास क्यों नहीं है? वास्तव में समग्रता या समूह को वे वोट की ख़ातिर तोड़ नहीं पाते।
किसी प्रलोभन के ज़रिए उस समग्रता को ललचा नहीं पाते। इसलिए, धर्म, सम्प्रदाय और जाति के नाम पर अलग- अलग छोटे- छोटे टुकड़े उनके लिए मुफ़ीद होते हैं। एक रूठा तो दूसरे को मना लेते हैं। दूसरा टूटा तो तीसरा, चौथा… और इसी तरह उनकी राजनीति चमकती रहती है। लेकिन गलती किसकी है। शिक्षा या सीख के अभाव के कारण ही हम इन नेताओं के बताए उल्टे रास्ते पर चलने को विवश हैं। इसलिए सबसे पहली ज़रूरत है शिक्षा की। समझ की। सीख की।
इसके बिना हम राजनीति के दुष्चक्र को तोड़ने में कामयाब नहीं हो सकते। वर्षों से राजनीति आम आदमी को, गरीब को छलती आई है। आगे भी वह यही सब करती रहेगी। उसकी सफ़ेदी पर कोई फ़र्क़ नहीं पड़ने वाला। हमारी परेशानियों में कोई कमी नहीं आने वाली है। गरीब- अमीर की खाई बढ़ती ही जानी है। सत्ता इस खाई को और गहरे तक खोदने में लगी हुई है। क्योंकि अमीरी से चुनाव लड़ने का चंदा आता है। ग़रीबों को तो उल्टे देना ही होता है।